text: Кодова дума "Сладко" – Cake Art Bulgaria 2021 в Габрово · TravelGuide.Tours
  Home » Кодова дума "Сладко" – Cake Art Bulgaria 2021 в Габрово
  От няколко години Габрово е център на конкурса Cake Art Bulgaria 2021. Националното състезание за торти и захарно изкуство дава шанс на най-големите майстори на сватбени торти, цветя от захар, празнични торти и торти за деца, декоративни дисплеи и декоративни бисквити да премерят сили. Конкурсът е като сбъдната детска мечта – все едно сте станали част от приказката за Хензел и Гретел! Тук всичко е от захар – хората, цветята, котките, къщите, накитите … И тъй като не получих медал, защото бях един от стотиците зрители а не участник, не мога да потвърдя, дали и медалите не са от захар.
  Захарта – чудо на изкуството!
  Никога не съм си представял, че от захар могат да се сътворят толкова разнообразни красоти. Създателите на захарни скулптури използват продукти, които всеки един от нас познава, като захар и вафлени кори. И с това всичко приключва. Следва захарната хартия, от която може да направите най-нежните цветя на света. Силно казано "направите", защото трябва да имате уменията като на участниците в състезанието. Тогава от ръцете ви ще излизат макове, ще греят маргаритки, орхидеите ще са по-сладки от всякога!
  Една от основните категории бе "Декоративен дисплей".
  Всеки един детайл бе изпипан до съвършенство.
  Победител в категория "Декоративен дисплей" за 2021 е Елисавета Никова.
  Габрово – център на сладкарството
  Една изключителна жена, родом от Габрово, всяка година превръща сладостта в уникален естетически празник. Това е Мария Озтюрк. От 2010 година изработва бутикови торти и води курсове за сладкарска декорация. Сладкарската аерография и работата с изомалт са основните техники върху които се базират курсовете ѝ. Тя вече е обучила над 1000 курсисти в страни от Европа и Азия, а благодарения на онлайн технологиите разширява географията си до Америка, Африка и Австралия.
  Участничките в Cake Art Bulgaria 2021 около организаторката – Мария Озтюрк
  Трибагреникът посрещаше гостите
  Захарната колаборация "Моята България"
  В тази инициатива, български майстори на захарната декорация, под ръководството на Мария Озтюрк, представят всяка година на виртуални и реални изложби своите творби свързани българската култура, фолклор и архитектура. През тази 2021 година центърът на вниманието бе концентриран около красотата на българката.
  Красивите открити лица на захарните скулптури от Cake Art Bulgaria 2021 посрещаха гости от цяла България
  Млади, стари, усмихнати, сериозно, но всичките са сладки! Когато влязохме в залата на хотел "Мак" в Габрово, където бяха изложени захарните скулптури – буквално онемях. Имах чувството че съм в Lego-работилница, но от захар. Сръчните пръсти на майсторите са създали невероятни красоти. Детайлите във всяка една скулптура бяха толкова ясни и отчетливи, че дъхът ви спира.
  Бронзов медал за Короната на Българските Царици от Второто Българско Царство – фондан, захар и изомалт
  Носителката на приза – Розалина Кралева от Варна. Снимките са предоставени с нейното любезно съгласие.
  Всички сладки шедьоври, изложени в Габрово са дело на жени.
  След посещението на захарната изложба разбрах едно – повече не ме убеждавайте, че сладкарството е мъжки приоритет! Сега навлизам в една много деликатна зона – да изброя някой от участниците в сладката изложба. Тъй като не мога да спомена всички дано не си навлека гнева на сладкарските богове. Насладете се на красотите, които грабнаха погледите ни!
  Албена Божидарова представи …
  … приказен венец от захарна хартия, наречен …
  … "Лале ли си, зюмбюл ли си?"
  Албена Божидарова представи композицията "Лале ли си, зюмбюл ли си?". Честно да ви кажа. Готова бях да се закълна с ръка на сърцето, че цветята, които бяха свити в прекрасен венец до едно са истински. Все едно бях в час по биология в 6-ти клас. Виждах всичко – листенцата, плодника на цветенцата, венчелистчетата. Това бе като магия.
  Спорт, сладост и съвършенство …
  … как да не се усмихнеш?
  Гимнастичките на Албена Начева сякаш щяха да полетят. Всеки един детайл в тях бе изпипан до съвършенство. Косите сякаш се вееха в надпревара за медалите. А лентата изписваше съчетание, което определено заслужаваше медал. Като всички други участнички, и Албена Начева не е професионалист. Тя работи като икономист в машиностроенето, но сърцето и ръцете ѝ са отдадени на сладката страст.
  Кликни за разходка из Cake Art Bulgaria!
  Диана Петракиева декорира торти от 10 години. На изложбата тя представи белите коси на две щастливи възрастни дами. Напуканите им ръце, бръчките покрай очите, плетката на жилетките им танцуваха в безкраен артистичен спектакъл от сладост.
  Сладката красота на българката
  От захар и изомалт наистина могат да се направят чудеса. Дървените огради сякаш бяха изработели от сто-годишно дърво, а не от захар. Сребърната украса по косите на скулптурите може да накара и иманяр да се обърка, а под паричките плавно и меко се спуска кърпа с шевици, на която може да изброите нишките една по една …
  Фолклорът и пеенето са страстта на Даниела Дюлгерова.
  Преди седем години Данеила попада на списание за декорирани торти. От тогава, сладките изкушения и изкуството на захарта са нейния живот.
  Светла Генова от Плевен …
  … представи диадема-косичник за глава …
  … на преселници от Мандър
  БългарияКулинария
  Травел блогРесторантиСаудитска АрабияВеликобританияМодерно и удобноРусияИрландияИсландияИндияИндонезияТравел новиниОфициални празнициКубаКитайБългарияИспанияБилетиТайландПо светаИранВатиканаТурцияДжаджиПеруПризнания и препоръкиСърбияАрменияШвецияМода и козметикаКулинарияФранцияКъде и колкоМобилни улесненияИталияПартньорство и проектиФестивали и обичаиСПАХотелиАктуално и изгодноСейшелиЮниРеализирани проектиОферти Билети Застраховки